บลจ.กสิกรชี้จังหวะซื้อRMFทองลดภาษี
บลจ.กสิกร แนะซื้อ “K-GOLD RMF” รับสิทธิลดภาษี เชื่อระยะยาวทองคำยังเนื้อหอม
15 ธ.ค. 2554

บลจ.กสิกร แนะซื้อ “K-GOLD RMF” รับสิทธิลดภาษี เชื่อระยะยาวทองคำยังเนื้อหอม 
นายพัชร สมะลาภา  กรรมการผู้จัดการ  บริษัทหลักทรัพย์จัดการกองทุน (บลจ.) กสิกรไทย  เปิดเผยว่า ราคาทองคำที่ปรับตัวลงอย่างรุนแรงจนหลุดจากระดับ 1,600 เหรียญสหรัฐฯ ต่อออนซ์ เป็นจังหวะดีสำหรับการลงทุนเพื่อสะสมโอกาสรับผลตอบแทนสูงจากราคาทองคำในระยะยาว และรับสิทธิลดหย่อนภาษีกับกองทุนเปิดเค โกลด์เพื่อการเลี้ยงชีพ (K-GOLD RMF : KGDRMF)  ด้วยต้นทุนที่ต่ำที่สุดในรอบ 6 เดือน เนื่องจากเชื่อว่าแนวโน้มราคาทองคำในระยะยาวยังมีความน่าสนใจ เนื่องจากความต้องการทองคำในฐานะสินทรัพย์ปลอดภัยจะยังคงมีอยู่จนกว่าเศรษฐกิจโลกจะฟื้นตัวอย่างชัดเจน
อย่างไรก็ตาม  บลจ.กสิกรไทย เชื่อว่า การที่ราคาทองปรับตัวลงรุนแรงช่วงนี้ เป็นความวิตกกังวลชั่วคราว และน่าจะเป็นไปในช่วงสั้นๆ จนกว่าตลาดและสถานการณ์ในยุโรปจะมีทิศทางในการแก้ปัญหาที่ชัดเจนมากขึ้น และเศรษฐกิจสหรัฐฯ ฟื้นตัวอย่างเต็มที่
สำหรับการลงทุนในกองทุน KGDRMF เป็นทางเลือกที่น่าสนใจ  เนื่องจากราคาปรับตัวลงมาค่อนข้างมากแล้ว นอกจากได้รับสิทธิลดหย่อนภาษีในโค้งสุดท้ายของปี 2554 แล้วยังมีโอกาสรับ Cash Back Promotion สูงสุด 1.2 แสนบาท ซึ่งผู้ลงทุนในกองทุน KGDRMF ในช่วงที่ราคาทองคำอยู่ในระดับต่ำกว่า 1,600 เหรียญนี้ยังสามารถสับเปลี่ยนหน่วยลงทุนไปยังกองทุน RMF อื่นๆ ที่มีความเสี่ยงต่ำกว่าอย่างกองทุน RMF ตราสารหนี้ได้โดยไม่เสียค่าธรรมเนียม เพื่อสะสมผลตอบแทนที่พึงพอใจแล้วไว้ได้เมื่อราคาทองคำปรับตัวขึ้น และเพื่อลดความเสี่ยงจากราคาทองคำผันผวน